En hurtig aftale om et langsigtet budget for EU's prioriteter Europa-Kommissionens bidrag til Det Europæiske Råds møde den 13.-14. december 2018

EN HURTIG AFTALE OM ET LANGSIGTET BUDGET FOR EU's PRIORITETER

1.Fastholdelse af momentum

Det Europæiske Råds møde den 13.-14. december vil være en afgørende milepæl i forhandlingerne om Unionens fremtidige langsigtede budget forud for topmødet i Sibiu den 9. maj 2019. Det vil være en mulighed for at sætte nyt skub i processen ved at cementere de betydelige fremskridt, der allerede er gjort, og give en klar retning for de væsentligste aspekter af den fremtidige ramme. Dette vil danne grundlag for næste afgørende fase af arbejdet — den politiske.

Den 2. maj fremsatte Kommissionen forslag til et retfærdigt, afbalanceret og moderne budget, som kan bane vejen for resultater på de områder, der betyder mest for Europa i fremtiden, og som blev skitseret af stats- og regeringscheferne i Bratislava den 16. september 2016 og i Rom den 25. marts 2017. Med hidtil uset hastighed fulgte lovgivningsforslag til de 37 sektorprogrammer, som vil udgøre en del af det fremtidige langsigtede budget. Disse forslag har fået bred opbakning som et solidt grundlag for forhandlingerne.

Et intensivt arbejde i Europa-Parlamentet og Rådet har gjort det muligt at gøre opmuntrende fremskridt. Europa-Parlamentet vedtog sin interimsbetænkning den 14. november 2018 og fastlægger sin holdning til en række af sektorforslagene inden årets udgang. I Rådet har arbejdet under det bulgarske og østrigske formandskab gjort det muligt at identificere de væsentligste politiske aspekter af den fremtidige langsigtede budgetramme i et udkast til "forhandlingsramme" . Der er allerede opnået enighed om delvise generelle indstillinger vedrørende flere programmer, og andre skrider frem som planlagt. Det Europæiske Økonomiske og Sociale Udvalg, Regionsudvalget og Den Europæiske Revisionsret har også bidraget til drøftelserne.

Det vil kræve et stærkt lederskab fra Det Europæiske Råds side og et nært samarbejde med Europa-Parlamentet, Rådet og Kommissionen at omsætte dette momentum til en politisk aftale. Valget til Europa-Parlamentet står for døren, og en aftale mellem stats- og regeringscheferne inden topmødet i Sibiu den 9. maj 2019 om de væsentligste dele af fundamentet for det nye langsigtede budget ville vise, at Unionens 27 medlemmer står sammen og er parate til at opnå resultater på de områder, som betyder mest for borgerne i Europa. Den ville indebære, at de nye programmer kunne blive operationelle senest den 1. januar 2021, og betyde, at tidligere tiders uacceptabelt store forsinkelser kunne undgås.

Kommissionen opfordrer Det Europæiske Råd til at bekræfte sin målsætning om at nå så langt som overhovedet muligt med den fremtidige ramme inden topmødet i Sibiu den 9. maj 2019. Det Europæiske Råd bør indgå en politisk aftale om det nye langsigtede budget i oktober 2019. Dette ville gøre det muligt for Rådet at vedtage den inden udgangen af 2019 efter Europa-Parlamentets godkendelse.

EN HURTIG AFTALE TIL GAVN FOR ALLE EUROPÆERE En hurtig aftale om det fremtidige langsigtede budget ville betyde, at Unionen kunne se fremtiden i møde med fortrøstning. Den ville vise EU's styrke og enighed på et for Unionen afgørende tidspunkt og demonstrere handlekraft med henblik på at beskytte, styrke og forsvare. Den ville stimulere økonomien og betyde, at skadelige forsinkelser af vigtige investeringer — som dem, der sås i 2014 — undgås. En rettidig aftale ville eksempelvis: ·fremskynde Europas digitale omstilling, investeringer i højtydende databehandling, kunstig intelligens, cybersikkerhed og digitale evner til at konkurrere på det globale teknologimarked ·skabe titusinder af forskningsjob allerede i 2021 og mange flere i økonomien generelt ·give mulighed for, at over 100 000 projekter, der er finansieret inden for rammerne af samhørighedspolitikken (f.eks. business support, energieffektivitet, sundhedsydelser, uddannelse, social inklusion), kan gå i gang til tiden ·give 1 000 000 unge mulighed for at drage fordel af en udveksling med Erasmus og 40 000 unge mulighed for at deltage i solidaritetsaktioner i hele Europa i 2021 ·betyde støtte til nystartede virksomheders og SMV'ers iværksættelse af investeringer ·sikre finansiering til en række storstilede infrastrukturprojekter såsom europæiske rumprogrammer, Rail Baltica-projekt og Brennerbasistunnelen ·betyde en væsentlig optrapning af forsvarsinvesteringer og -kapacitet, som skal forbedre Europas strategiske uafhængighed i forbindelse med borgerbeskyttelse og -forsvar ·betyde støtte til udvikling af et fuldt integreret europæisk grænseforvaltningssystem, som beskytter EU mod ulovlig handel, smugling og svig.

2.En moderne og afbalanceret pakkeløsning, som er nøje tilpasset EU's prioriteter

EU's budget afspejler de prioriteter, som Unionen i fællesskab har aftalt, og anviser, hvordan de gennemføres. Den politiske dagsorden, som blev fastlagt af stats- og regeringscheferne i Bratislava og Rom, er køreplanen for det fremtidige langsigtede budget. I en tid med meget store udfordringer og muligheder er der i et EU med 27 medlemsstater brug for et budget, som kan bidrage til effektivt at gennemføre alle prioriteterne. Budgettet bør give konkrete svar på de udfordringer, som forandringerne inden for teknologi, demografi og klima indebærer. Det bør vise, hvordan EU er klar til at forsvare sig mod nye sikkerhedstrusler og ny geopolitisk ustabilitet. Og det bør utvetydigt vise, at EU også fremover vil investere i bæredygtig økonomisk vækst og styrke den sociale og territoriale samhørighed.

Kommissionens forslag indebærer en modernisering af budgettet i form af en betydelig og nødvendig forøgelse af finansieringen på centrale områder. Fra innovation til digital økonomi, fra praktik og beskæftigelse til unge til klimaindsats og miljø, fra migration og grænseforvaltning til sikkerhed, forsvar og foranstaltninger udadtil — budgettet allokerer midlerne til de områder, som virkelig har betydning. Forslaget udgør også grundlaget for en styrkelse og gennemførelse af Den Økonomiske og Monetære Union, hvor det er nødvendigt at fremskynde arbejdet med nye instrumenter som led i den fremtidige finansielle ramme.

Samhørighedspolitikken og den fælles landbrugspolitik vil fortsat spille en afgørende rolle i Europas fremtid. Kommissionen har fremsat forslag til en modernisering af disse væsentlige søjler i EU's budget, så de fortsat udvikler sig i takt med nye prioriteter og de ændrede økonomiske og sociale forhold. Dette sker gennem en bedre styring af støtten efter et behovskriterium, en ajourføring af prioriteterne i overensstemmelse med de mål, der blev fastlagt i Bratislava og Rom, indførelsen af mere effektive systemer for iværksættelse samt en langt tættere sammenkobling med den økonomiske reformproces, som koordineres inden for rammerne af det europæiske semester.

Udviklingen inden for hovedpolitikområder i EU-budgettet

Kilde: Europa-Kommissionen

For første gang har Kommissionen foreslået, at den største andel af budgettet allokeres til programmer som f.eks. Erasmus, Horisont Europa, det digitale Europa, grænseforvaltning og sikkerhed. Endvidere opretholdes den stærke støtte til samhørighedspolitikken og den fælles landbrugspolitik.

Ifølge Kommissionens forslag er det vigtigt for det nye langsigtede budgets troværdighed at finde den rette balance mellem disse brede udgiftsområder — landbrugs- og havpolitikken og samhørighedspolitikken — og de andre programmer, som er så afgørende for Europas fremtid.

3.Et enklere, mere strømlinet og mere gennemsigtigt budget